 NA SAMMY KIMATU CHAMA cha Madereva na Makodakta wa Malori ya Masafa Marefu (LoDDCA) kimeipa serikali notisi ya siku saba kushughulikia malalamiko yao la sivyo watagoma Julai 12, 2023 na ikiwabidi mgomo wao uendelee kwa siku nyingine zaidi. Afisa Mkuu Mtendaji wa LoDDCA Anthony Mutua, kupitia kwa taarifa kwa vyombo vya habari mnamo Jumatano amesema chama chake kilitoa notisi ya wiki tatu na kufikia kesho Alhamisi, zimesalia siku sita mgomo hufanyike. Chama chake kinalalamikia agizo la Mamlaka ya Uchukuzi na Usalama Barabarani (NTSA) kulazimisha madereva kufanya mtihani mara ya pili. NTSA ilikuwa ikihataji kila dereva aliye na leseni ya kiwango cha B3, D1, D2, D3, C, C1, C2, CE na CD arudi shule leseni yake ikimaliza miaka mitatu. Chama hicho kimelalama kwamba hatua hiyo ni ya kuwaadhibu, ikizingatiwa kwamba ni mzigo mzito kwa madereva walio na mshahara wa chini. Jambo la pili wanalotaka kushughulikiwa ni ukiukaji wa sheria za Leba kwa wasafirishaji mizigo kutoka mataifa mengine na marekebisho ya mishahara. Tatu ni kwamba, kwa mujibu wa Bw Mutua ni kwamba madereva hawahusishwi katika mikutano ya kutoa maoni na kauli zao. Aidha, chama cha LoDDCA kinataka Seneta wa Kericho Aaron Cheruiyot kuomba msamaha madereva wa Kenya. “Ni kutokana na matamshi yake ya juzi aliposhutumu madereva akidai hufyonza na kuuza mafuta kando na kuendesha magari kiholela,” akasema Bw Mutua. Kadhalika, Bw Mutua amesema viongozi wanafaa kuwa makini wanapotamka maneno ya kukejeli ili kuepusha migawanyiko na kutoaminiana miongoni mwa wananchi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  